C 200/22
ET
Euroopa Liidu Teataja
8.6.2023
Toote „Lajta sajt“ laagerdumise protsessi jaoks on vajalik eriline oskusteave.
Juustu pööratakse iga 3–4 päeva tagant ümber ja pestakse soolvees, et suurendada bakterite kasvu intensiivsust.
Juustu pööratakse ja pestakse väga ettevaatlikult käsitsi ning juustu ei tohi pühkida.
„Lajta sajt“ laagerdub kaks nädalat; selle ajaga katab punane kultuur pinna täielikult.
Laagerdumine algab pinnalt, liigub keskossa ja lõppeb selleks ajaks, kui „Lajta sajt“ on küps.
Laagerdumise teine iseloomulik omadus on kooriku pH-väärtuse kiire tõus, mis on tingitud piimhappe lagunemisest (süsinikdioksiidiks ja veeks) teatud pärmseente (nt Oospora lactis) toimel, mis kasvavad pealispinnal looduslikult.
Juustu „Lajta sajt“ laagerdumist iseloomustab enamiku valkude kiire lagunemine, mis tähendab, et laagerdumisprotsessi teiseks nädalaks moodustuvad 50–60 % valkudest peptiidid, osaliselt aminohapete ühenditena.
Pärast kolmenädalast laagerdumist on tunda lämmastiku maitset ja lõhna ning tekstuur pehmeneb jätkuvalt, nii et alates kolmandast nädalast peab juustu hoidma temperatuuril 2–8 °C, et ta oleks söödav ja säiliksid iseloomulikud omadused.
Juustu hea maine põhineb selle maitsel, lõhnal, äärmiselt meeldival muredal tekstuuril ja ainulaadsel ühtlasel kvaliteedil.
See oli ja on gurmeejuustu austajate põhiline lemmik ning tänu intensiivsele proteolüüsile kuulub ta kõige kergemini seeditavate juustude hulka.
Juustublogijad kirjeldavad toodet „Lajta sajt“ kuulsa ja õigustatult populaarse Ungari juustuna, mis liigitatakse punastel kultuuridel laagerduvate juustude hulka ja mida iseloomustavad järgmised omadused: „Koorik on pehme, elastne ja värvuselt tume kollakaspunane.
Juust on tihe, väikeste aukudega ning eristuva aromaatse ja meeldivalt terava maitsega.
Seda on lihtne viilutada ja riivida, mistõttu sobib juust suurepäraselt võileibadele ja röstileivale ning seda võib süüa ka makaronitoitudega.
Ma soovitan seda iga juustu sisaldava roa jaoks.“
Allikas: https://sajtologia.blog.hu/ 2015/09/09/ha_lajta_van_rajta Juust „Lajta sajt“ on saanud sageli tunnustuse osaliseks kodumaistel ja rahvusvahelistel võistlustel, see on pälvinud — kuldsertifikaadi Ungari riiklikul juustuvõistlusel Csermajoris 2011. aastal; — esimese auhinna traditsioonilisel riikide juustuvõistlusel, milles osales 15 riiki ja mis korraldati osana 22.
Budavári veinifestivalist 2013. aastal; — kuldmedali riiklikul juusturallil 2018. aastal; — teise koha Mikulovi juustufestivalil Tšehhis 2019. aastal; — kiituskirja külalisena juustunäitusel „Caseus Veneti“ 2021. aastal.
Näitus on avatud juustu väiketootjatele, kes valmistavad kohaliku koloriidiga ainulaadseid tooteid.
Allikas: https://www.padovaoggi.it/foto/eventi/caseusveneti-piazzola-25-26-settembre-2021.html/ Viide tootespetsifikaadi avaldamisele https://gi.kormany.hu/foldrajzi-arujelzok